**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL VIEŠOSIOS ĮSTAIGOS „ATLANTO“ FUTBOLO KLUBO ATLEIDIMO NUO ŽEMĖS NUOMOS MOKESČIO MOKĖJIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma atleisti savivaldybės biudžeto sąskaita viešąją įstaigą „Atlanto“ futbolo klubą nuo 10825,02 Lt žemės nuomos mokesčio mokėjimo už 2013 – 2014 metus ir 324,75 Lt apskaičiuotų delspinigių už sporto reikmėms naudojamą 2,5655 ha valstybinės žemės sklypą, esantį adresu Sportininkų g. 46, Klaipėdoje (20.19 zona).

Teikiamo sprendimo projekto tikslas – suteikti viešajai įstaigai „Atlanto“ futbolo klubui žemės nuomos mokesčio lengvatą už visuomeniniams tikslams – sporto reikmėms naudojamą valstybinį žemės sklypą.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas pagal gautą viešosios įstaigos „Atlanto“ futbolo klubo prašymą. VšĮ „Atlanto“ futbolo klubas prašyme nurodo, kad žemės sklypas naudojamas visuomeniniais pagrindais, už jo panaudą neimami mokesčiai ir negaunama mokestinė nauda. VšĮ „Atlanto“ futbolo klubas prisideda prie sporto vystymo Klaipėdos mieste, leidžia minėtame aikštyne neatlygintinai treniruotis VšĮ „Klaipėdos futbolo akademija“ vaikams, regbio klubo dalyviams, lengvosios atletikos sportininkams ir kt. sporto mėgėjams.

Pažymėtina, kad Klaipėdos miesto savivaldybės tarybos 2012 m. rugpjūčio 30 d. sprendimu Nr. T2–226 iš VšĮ „Atlanto“ futbolo klubas buvo neatlygintinai perimta futbolo aikštė, kurios plotas 10270 kv.m. ir pasirašyta turto Dovanojimo sutartis.

Sprendimo projektas parengtas vadovaujantis Lietuvos Respublikos vietos savivaldos įstatymu ir LRV nutarimu „Dėl nuomos mokesčio už valstybinę žemę“.

**3. Kokių rezultatų laukiama.**

Sprendimo projektu suteikiant mokestinę lengvatą siekiama paremti VšĮ „Atlanto“ futbolo klubą, kuris vykdo tik sportinę veiklą.

**4. Sprendimo projekto rengimo metu gauti specialistų vertinimai.**

Sprendimo projektui pritarė Ugdymo ir kultūros departamento Sporto ir kūno kultūros skyriaus specialistai. Sporto ir kūno kultūros skyrius 2014 m. birželio 3 d. raštu informavo, kad pritaria dėl VšĮ „Atlanto“ futbolo klubo atleidimo nuo žemės nuomos mokesčio mokėjimo, nes klubas intensyviai prisideda prie sporto vystymo Klaipėdos mieste, be to, Klaipėdos miesto savivaldybei neatlygintinai perleido didelės vertės standartinių matmenų dirbtinės žolės dangą futbolo aikštei, kurioje leidžia sportuoti vaikams bei miesto vaikų komandoms.

Sprendimo projektui taip pat pritarė Teisės skyriaus specialistai.

**5. Išlaidų sąmatos, skaičiavimai, reikalingi pagrindimai ir paaiškinimai.**

Sporto reikmėms naudojamo 2,5655 ha valstybinės žemės sklypo vertė 5412510,29 Lt, tarybos sprendimu nustatytas žemės nuomos mokesčio tarifas visuomeninės paskirties teritorijų žemei – 0,1 %, apskaičiuotas žemės nuomos mokestis už 2013 ir 2014 metus sudaro po 5412,51 Lt (5412510,29 Lt × 0,1 %), apskaičiuota delspinigių suma – 324,75 Lt.

**6. Lėšų poreikis sprendimo įgyvendinimui.**

Klaipėdos miesto savivaldybė į biudžetą negautų 11149,77 Lt pajamų už valstybinės žemės nuomą už 2013 – 2014 metus.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – „Atlanto“ futbolo klubui sumažėtų mokestinė našta ir tai suteiktų galimybę daugiau lėšų skirti sportinės veiklos plėtojimui.

Neigiamos pasekmės nurodytos 6 punkte.

PRIDEDAMA:

1. VšĮ „Atlanto“ futbolo klubo 2014 m. gegužės 12 d. prašymas, 1 lapas;

2. Sporto ir kūno kultūros skyriaus 2014 m. birželio 3 d. raštas, 1 lapas;

3. Klaipėdos miesto savivaldybės tarybos 2012 m. rugpjūčio 30 d. sprendimas Nr. T2–226 „Dėl futbolo aikštės Sportininkų g. 46, Klaipėdoje, perėmimo Klaipėdos miesto savivaldybės nuosavybėn‘‘, 1 lapas.

Mokesčių skyriaus vedėja Jolanta Uptienė